Fertugur karlmaður , sem skotinn var til bana í heimahúsi í þorpinu Mehamn í Finnmörku í Noregi síðastliðna nótt , var Íslendingur samkvæmt heimildum mbl.is . Tveir karlmenn hafa verið handteknir vegna málsins en annar þeirra er grunaður um að hafa orðið hinum látna að bana . Heimildir mbl.is herma að hinn grunaði sé einnig Íslendingur og að hann hafi beðist fyrirgefningar í færslu á Facebook-síðu sinni í morgun , áður en hann var handtekinn . Minningarathöfn stendur nú yfir í kirkju í Mehamn . Fram kemur í norskum fjölmiðlum að lögreglan í Finnmörku hafi staðfest að fjölskyldutengsl hafi verið á milli mannanna en ekki gefið upp að svo stöddu hver þau eru . Sá sem grunaður er um verknaðinn er 35 ára gamall og hinn sem handtekinn var er 32 ára . Mennirnir tveir voru handteknir í húsi í þorpinu Gamvik í kjölfar ábendingar . Fram kemur í fréttatilkynningu frá lögreglunni að hinir handteknu verði yfirheyrðir síðdegis í dag og í kvöld . Lögreglan hyggst óska eftir gæsluvarðhaldi yfir þeim á mánudaginn . Sérfræðingar lögreglunnar eru að rannsaka málið . Hugsanlegt er að leitað verði eftir aðstoð rannsóknarlögreglunnar Kripos við rannsókn málsins . Staðfest er í tilkynningunni að hinn látni og sá sem grunaður er um að hafa orðið honum að bana séu erlendir ríkisborgarar . Lögreglan vinni að því að hafa samband við ættingja þeirra . Rannsókn málsins sé á frumstigi og unnið sé að því að afla gagna um aðdraganda þess að sá sem fyrir árásinni varð var skotinn . Lögreglan hefur hafið skýrslutökur af fóki sem kann að geta varpað ljósi á atburðarásina . Talsverð vinna er eftir að sögn hennar þar til hægt verður að draga upp mynd af því sem gerðist . Einnig hefur verið óskað eftir upplýsingum frá erlendum lögregluyfirvöldum . Gert er ráð fyrir að rannsóknin standi yfir fram á kvöld og á morgun . Lík hins látna verður sent til krufningar í Tromsø . Hinum handteknu verða skipaðir verjendur að sögn lögreglunnar .